OBRAZLOŽITVENI MEMORANDUM

1. OZADJE PREDLOGA

V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: Direktiva o DDV) lahko Svet na predlog Komisije katerikoli državi članici soglasno dovoli, da uporabi posebne ukrepe, ki odstopajo od določb navedene direktive, za poenostavitev postopka obračunavanja davka na dodano vrednost (DDV) ali za preprečevanje nekaterih vrst davčne utaje ali izogibanja davkom.

Danska je v dopisu, ki ga je Komisija evidentirala 5. septembra 2011, zaprosila za dovoljenje za uvedbo ukrepa, ki odstopa od člena 75 Direktive o DDV.

Komisija je v skladu s členom 395(2) Direktive o DDV druge države članice o zahtevi Danske obvestila z dopisom z dne 14. marca 2012. Komisija je 15. marca 2012 z dopisom obvestila Dansko, da ima na voljo vse informacije, potrebne za presojo zahteve.

Danska trenutno uporablja določbo o mirovanju iz člena 176 Direktive o DDV v zvezi z odbitkom DDV na strošek nakupa in tekoče stroške lahkega tovornega vozila z največjo dovoljeno maso do treh ton. Glavni elementi te določbe so: podjetju, ki tako lahko tovorno vozilo registrira izključno za poslovne namene, se v celoti odbije DDV na nakup vozila in tekoče stroške. Podjetju, ki tako lahko tovorno vozilo registrira za poslovno in zasebno uporabo, se DDV ne odbije na strošek nakupa vozila, v celoti pa se mu odbije DDV na tekoče stroške vozila. Kadar se lahko tovorno vozilo, ki je bilo registrirano izključno za poslovne namene, potem uporablja za zasebne namene, tudi če samo enkrat, davčni zavezanec v celoti izgubi pravico do odbitka DDV na strošek nakupa vozila.

Upravljanje takega sistema je lahko zapleteno in drago za davčnega zavezanca ter davčno upravo, zato je Danska zaprosila za odstopanje, ki bo dovolilo uporabo poenostavljenega postopka.

Danska bi na podlagi odstopanja uvedla posebni ukrep za lahka tovorna vozila z največjo dovoljeno maso do treh ton. Davčni zavezanec lahko v skladu s tem posebnim ukrepom registrira vozilo izključno za poslovne namene ter v celoti odbije DDV na strošek nakupa in tekoče stroške vozila, kot velja trenutno v skladu z določbo o mirovanju. Če bi davčni zavezanec vozilo uporabil v zasebne namene, ne bi več izgubil pravice do odbitka na strošek nakupa vozila, temveč bi lahko izračunal davek na zasebno uporabo na podlagi pavšala za največ 20 dni v vsakem koledarskem letu (sistem „plačila glede na uporabo“).

Danski organi so na podlagi nacionalne statistike določili znesek 40 DKK na dan, in sicer na podlagi modela odbitka vseh stroškov, velja pa le za DDV. Podobno plačilo, v skladu z drugo nacionalno zakonodajo, se zahteva za pokritje dohodnine za dostop do službenega vozila in dodatne dajatve za davek na motorna vozila. Če bi davčni zavezanec vozilo uporabljal več kot dvajset dni v koledarskem letu, bi veljala trenutna pravila o mirovanju in davčni zavezanec bi v celoti izgubil pravico do odbitka na strošek nakupa vozila.

Danski davčni organi bodo razvili elektronski sistem, prek katerega bodo lahko davčni zavezanci ta dnevni znesek plačali na spletu.

Danski organi menijo, da novi ukrep omogoča poenostavitev za davčne zavezance pri izpolnjevanju njihovih računovodskih obveznosti (s plačilom na spletu prek plačila glede na uporabo namesto plačila celotnega DDV, ki so ga zahtevali nazaj za nakup lahkega tovornega vozila) in za davčne organe pri zbiranju in izračunu davka. Ukrep ne bo povzročil nobene razširitve določb o mirovanju, danski sistem pa bo bolj skladen s splošnimi pravili o DDV.

Davčni zavezanec bi še vedno lahko registriral vozilo za poslovno in zasebno uporabo ter na podlagi okoliščin uporabljal sedanji sistem.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Svetovanje ali zunanje izvedensko mnenje ni bilo potrebno.

3. PRAVNI ELEMENTI PREDLOGA

Sklep dovoljuje Danski, da uvede posebni ukrep, ki odstopa od Direktive o DDV, v zvezi z obračunavanjem DDV na zasebno uporabo nekaterih vozil.

Ta sklep temelji na členu 395 Direktive o DDV.

Ta sklep zadeva dovoljenje, odobreno državi članici na njeno zahtevo, in ne pomeni nobene obveznosti.

Zaradi stroge omejitve časa in obsega se posebni ukrep zdi sorazmeren z zastavljenim ciljem.

Na podlagi člena 395 Direktive o DDV lahko samo Svet na predlog Komisije soglasno odobri odstopanje od skupnih pravil o DDV. Sklep Sveta je edini ustrezni instrument, saj se lahko naslovi na posamezno državo članico.

4. PRORAČUNSKE POSLEDICE

Predlog nima nobenih negativnih posledic za proračun Evropske unije.

5. NEOBVEZNI ELEMENTI

Predlog vključuje določbo o prenehanju veljavnosti.

2012/0093 (NLE)

Predlog

SKLEP SVETA

o dovoljenju Danski, da uvede poseben ukrep, ki odstopa od člena 75 Direktive Sveta 2006/112/ES

(Besedilo v danskem jeziku je edino verodostojno)

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2] in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) V dopisu, ki ga je Komisija evidentirala 5. septembra 2011, je Danska zaprosila za dovoljenje za uporabo ukrepa, ki odstopa od določb iz Direktive 2006/112/ES v zvezi s pravico do odbitka vstopnega davka.

(2) V skladu s členom 395(2) Direktive 2006/112/ES je Komisija z dopisom z dne 14. marca 2012 druge države članice obvestila o zahtevi Danske. Komisija je z dopisom z dne 15. marca 2012 obvestila Dansko, da ima na voljo vse informacije, potrebne za presojo zahteve.

(3) V skladu s členom 176 Direktive 2006/112/ES trenutno velja, da lahko davčni zavezanec, ki lahko tovorno vozilo z največjo dovoljeno maso do treh ton pri danskih organih registrira izključno za poslovne namene, v celoti odbije vstopni davek na strošek nakupa in tekoče stroške vozila. Če se tako vozilo pozneje uporabi za zasebne namene, davčni zavezanec izgubi pravico do odbitka DDV na strošek nakupa vozila.

(4) Ker ta sistem pomeni težko breme za davčnega zavezanca in davčno upravo, so danski organi zahtevali dovoljenje za uporabo posebnega ukrepa, ki odstopa od člena 75 Direktive 2006/112/ES. Ta ukrep davčnim zavezancem, ki so vozilo registrirali izključno za poslovne namene, omogoča, da vozilo uporabljajo za zasebne namene in izračunajo obdavčljivi znesek v skladu s členom 75 Direktive 2006/112/ES na podlagi dnevnega pavšala, namesto da izgubijo pravico do odbitka DDV na strošek nakupa vozila.

(5) Ta poenostavljena metoda izračuna pa je omejena na 20 dni za zasebno uporabo v vsakem koledarskem letu, pavšalni znesek DDV, ki ga je treba plačati, pa znaša 40 DKK za vsak dan zasebne uporabe. Ta znesek je določila danska vlada na podlagi analize nacionalne statistike.

(6) Ta ukrep, ki se bo uporabljal za lahka tovorna vozila z največjo dovoljeno maso do treh ton, bi poenostavil izpolnjevanje obveznosti plačila DDV davčnih zavezancev, ki vozilo, registrirano za poslovne namene, občasno uporabljajo na zasebne namene. Davčni zavezanec pa vozilo še vedno lahko registrira za poslovno in zasebno uporabo ter izgubi pravico do odbitka DDV na nakup lahkega tovornega vozila in ne plačuje dnevnega pavšala za vsako zasebno uporabo.

(7) Uvedba ukrepa, ki zagotavlja, da davčni zavezanec, ki vozilo, registrirano za poslovno uporabo, občasno uporablja za zasebne namene, ni prikrajšan za pravico do celotnega odbitka vstopnega davka na navedeno vozilo, bi bila v skladu s splošnimi pravili o odbitku iz Direktive 2006/112/ES.

(8) Zato mora odobritev te izjeme veljati za določen čas s prenehanjem veljavnosti 31. decembra 2014. Na podlagi izkušenj, pridobljenih do navedenega datuma, je treba oceniti, ali je izjema še upravičena ali ne.

(9) Ta ukrep ne bo vplival na lastna sredstva Evropske unije, pridobljena z DDV –

SPREJEL NASLEDNJI SKLEP:

Člen 1

Kadar davčni zavezanec lahko tovorno vozilo, ki je bilo registrirano izključno za poslovne namene, uporablja za zasebne namene ali namene svojih zaposlenih ali splošneje za druge namene, ki niso nameni njegove dejavnosti, lahko Danska z odstopanjem od člena 75 Direktive 2006/112/ES določi obdavčljivi znesek na podlagi pavšala za vsak dan uporabe.

Pavšal na dan iz prvega odstavka znaša 40 DKK.

Člen 2

Ukrep iz člena 1 se uporablja samo za lahka tovorna vozila z največjo dovoljeno skupno maso treh ton.

Ta ukrep se ne uporablja, kadar zasebna uporaba presega 20 dni na koledarsko leto.

Člen 3

Ta sklep preneha veljati 31. decembra 2014.

Člen 4

Ta sklep je naslovljen na Kraljevino Dansko.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 347, 11.12.2006, str. 1.